ROMANIA









Aprobat
JUDEŢUL TIMIŞ







         P R I M A R
PRIMĂRIA MUNICIPIULUI TIMIŞOARA



    Dr. Ing. Gheorghe CIUHANDU
Serviciul Dezvoltare şi Integrare Europeană
SCO.

REFERAT
privind aprobarea implementării proiectului

„Reabilitarea Prudentă şi Revitalizarea Economică a Cartierelor Istorice din Timişoara”
de către Primăria Municipiului Timişoara în colaborare cu Deutsche Gesellschaft für Technische Zusammenarbeit (GTZ) şi oraşele înfrăţite Gera şi Karlsruhe
Municipiul Timişoara, atestat documentar din 1212, deţine un amplu şi valoros patrimoniu arhitectural ce cuprinde 57 de monumente şi ansambluri de arhitectură şi 23 de grupuri de clădiri şi zone delimitate ca rezervaţii de arhitectură.

Cele mai vechi monumente de arhitectură păstrate în integritatea formelor structurale şi plastice, datează din ultimele trei secole şi poartă amprenta stilurilor baroc şi neoclasic, a eclectismului celei de-a doua jumătăţi a secolului 19 sau a liniilor sinuoase a stilului secession.

Martorii industrializării (turnuri de apă, poduri, fabrici etc.) constituie de asemenea segmente particulare ale patrimoniului urban.

Incluzând atât elementele naturale – legate de sit, de topografie, de climat – cât si elementele construite de fiinţa umană, produsul valorilor sale artistice şi culturale, patrimoniul arhitectural istoric formează o parte importantă a ţesutului urban, fiind un capital necesar pentru asigurarea memoriei şi a identităţii oraşului şi a locuitorilor săi. Întreg ansamblul a găsit recunoaştere atât pe plan naţional – acesta fiind ansamblul de arhitectură de interes naţional (grupa A) - cât şi pe plan internaţional.

Din nefericire, datorită întreţinerii inadecvate o lungă perioadă de timp, majoritatea monumentelor şi clădirilor valoroase din punct de vedere arhitectural, se află într-o fază avansată de uzură. Acest important patrimoniu arhitectural necesită protecţie imediată, întrucât el defineşte personalitatea oraşului, iar pierderile care le suportă reprezintă distrugeri de valori culturale locale dar şi naţionale.

Protejarea şi renovarea patrimoniului arhitectural presupune - pe lângă o schimbare a mentalităţii cetăţenilor, care nu cunosc valoarea acestui patrimoniu şi nici metodele corecte de intervenţie în vederea protejării acestuia - o alocare masivă de fonduri, ce nu este posibilă în situaţia de faţă. 

Este obligatorie implementarea unui program participativ de reabilitare - la care să  ia parte locatarii, autorităţile, reprezentanţii mediului economic local, micii meseriaşi şi alte organizaţii ale societăţii civile - care să urmărească asigurarea creşterii capacităţilor specifice fiecărei categorii implicate în procesul de reabilitare urbană. Consensul tuturor partenerilor implicaţi în program va potenţa dezvoltarea locală în direcţia asigurării unui habitat prietenos prin  îmbunătăţirea condiţiilor de locuire şi creşterea  calităţii vieţii locuitorilor. 

Totodată, reabilitarea monumentelor de arhitectură, localizate preponderent în centrul municipiului, va influenţa pozitiv dezvoltarea economică locală, contribuind atât la creşterea atractivităţii oraşului pentru investitorii străini, cât şi la potenţarea dezvoltării turismului şi a comerţului.
În acest context, Primăria Municipiului Timişoara a solicitat Ministerului Federal German al Cooperării Economice şi Dezvoltării (BMZ) acordarea de asistenţă tehnică şi financiară în vederea extinderii programului de cooperare româno – german „Reabilitarea centrului Istoric Sibiu” (care a avut rezultate deosebite) şi adaptării acestuia la condiţiile specifice locale. 


Autorităţile germane au încurajat această iniţiativa şi au trimis experţi ai GTZ (Agenţia Internaţională de Dezvoltare a Germaniei) în vederea efectuării unei expertize, elaborării unui studiu de evaluare a posibilităţilor de cooperare şi acordării de asistenţă tehnică pentru pregătirea documentaţiei necesare pentru obţinerea finanţării. Totodată, cu sprijinul experţilor germani a fost demarat un studiu socio-economic pentru evaluarea corectă a nevoilor.
Ca urmare a demersurilor intreprinse, în cadrul discuţiilor interguvernamentale româno – germane, ce au avut loc la Bucureşti în aprilie 2005, proiectul „Reabilitarea Prudentă şi Revitalizarea Economică a Cartierelor Istorice din Timişoara” a fost considerat proiect prioritar şi a fost acceptat de către reprezentanţii ambelor guverne. S-a hotărât includerea acestui proiect în acordul privind cooperarea financiară între România şi Germania pe anul 2005 şi finanţarea lui de către Guvernul Federal German pe două componente: asistenţa tehnică şi asistenţa financiară. 
Având în vedere faptul că asistenţa tehnică şi financiară din partea Guvernului German va fi sistată în 2007, proiectul „Reabilitarea Prudentă şi Revitalizarea Economică a Cartierelor Istorice din Timişoara” va  fi ultima iniţiativă care va beneficia de  suport tehnic şi financiar german.

În decembrie 2005, GTZ a înştiinţat Primarul Municipiului Timişoara că Ministerul pentru Cooperare Economică şi Dezvoltare al Germaniei (Bundesministerium für wirtschaftliche Zusammenarbeit und Entwicklung - BMZ) a aprobat suma de 1,3 milioane euro pentru derularea primei componente a proiectului - asistenţa financiară, primele activităţii urmând a fi demarate la începutul anului 2006. 

Activităţile prevăzute, vor fi implementate în cooperare cu specialişti români, specialişti germani, reprezentanţi ai GTZ, specialişti din oraşele germane înfrăţite – Gera şi Karlsruhe.

Pentru realizarea proiectului, Primăria Municipiului Timişoara va pune la dispoziţie spaţii pentru birourile destinate oficiului de coordonare a proiectului, dotarea aferentă (echipamente, birotică, consumabile, etc.), precum şi personal calificat – 3 persoane.
În prima parte a anului 2006, Primăria Municipiului Timişoara va finaliza, cu sprijinul specialiştilor germani, demersurile şi documentaţia necesară pentru demararea şi a celei de-a doua componente – asistenţa financiară – în vederea începerii cât mai grabnice a lucrărilor de execuţie (reabilitare clădiri). Pentru aceasta este obligatorie însă semnarea acordului de cooperare financiară de către reprezentanţii celor două guverne – român şi german.
Alăturat prezentului referat anexăm:

· Bugetul preconizat al proiectului defalcat pe activităţi şi surse de finanţare (anexa 1).

· Descrierea activităţilor ce urmează a fi derulate în următorii trei ani (2006 – 2008) în cadrul asistenţei tehnice acordate de către Guvernul German pentru implementarea proiectului „Reabilitarea Prudentă şi Revitalizarea Economică a Cartierelor Istorice din Timişoara” (anexa 2).
Având în vedere cele mai sus menţionate:

PROPUNEM:

1. Colaborarea Primăriei Municipiului Timişoara cu Deutsche Gesellschaft für Technische Zusammenarbeit (GTZ), cu oraşele înfrăţite, precum şi cu alte instituţii sau organizaţii locale în vederea implementării proiectului „Reabilitarea Prudentă şi Revitalizarea Economică a Cartierelor Istorice din Timişoara”.
2. Cofinanţarea proiectului „Reabilitarea Prudentă şi Revitalizarea Economică a Cartierelor Istorice din Timişoara” din fonduri ale Bugetului Local, pe o perioadă de trei ani cu o suma totală de 358.700 RON, conform anexei 1, defalcaţi pe următorii trei ani după cum urmează:
· 240.800 RON în primul an de funcţionare, adică 2005;

· 60.957 RON în cel de-al doile an de funcţionare;

· 58.950 RON pentru cel de-al treilea an de funcţionare.

3. Asigurarea unui spaţiu pentru funcţionarea Centrului de Coordonare pentru Reabilitare Urbană Timişoara (CRUT).
4. Includerea în organigrama Primăriei Municipiului Timişoara a trei angajaţi care urmează să-şi desfăşoare activitatea în Centrul de Coordonare pentru Reabilitare Urbană Timişoara (CRUT).
Anrexăm prezentului referat următoarele documente:
· Bugetul preconizat al proiectului (anexa 1);

· Descrierea activităţilor ce urmează a fi derulate în următorii trei ani (2006 – 2008) în cadrul asistenţei tehnice acordate de către Guvernul German pentru implementarea proiectului „Reabilitarea Prudentă şi Revitalizarea Economică a Cartierelor Istorice din Timişoara” (anexa 2).
· Protocol al discuţiilor de lucru între delegaţia Ministerului Federal al Cooperării Economice şi Dezvoltării (BMZ) şi delegaţia Ministerului Finanaţelor Publice privind stabilirea şi pregătirea cooperării în domeniul politicii dezvoltării din anul 2005.
· Adresele SCO2006-001057, şi SCO2006-001058 din 19.01.06 din partea GTZ. 

